BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 12. juli 2012 og den 4. oktober 2012 anmodede Kongeriget Nederlandene (i det følgende benævnt "Nederlandene") om tilladelse til at anvende en foranstaltning, der fraviger momsdirektivets artikel 193. I overensstemmelse med momsdirektivets artikel 395, stk. 2, underrettede Kommissionen ved brev af 17. oktober 2012 de øvrige medlemsstater om Nederlandenes anmodning. Ved brev af 19. oktober 2012 underrettede Kommissionen Nederlandene om, at den var i besiddelse af alle de oplysninger, som den fandt nødvendige for at kunne vurdere anmodningen.

Generel baggrund

I henhold til momsdirektivets artikel 193 påhviler den moms, der skal betales til skattemyndighederne, som hovedregel den afgiftspligtige person, som foretager leveringen af varerne. Formålet med den fravigelse, som Nederlandene anmoder om, er at vælte momspligten over på den afgiftspligtige person, der modtager leveringerne, men kun på visse betingelser og udelukkende i tilfælde af specifikke varer, navnlig mobiltelefoner og integrerede kredsløbsanordninger, spillekonsoler og bærbare personlige computere.

Ifølge Nederlandene er en række virksomheder inden for disse handelssektorer involveret i momsunddragelse, idet de undlader at betale moms til skattemyndighederne efter at have solgt varerne. Imidlertid bevarer kunderne, når de har modtaget en gyldig fakturering, deres ret til afgiftsfradrag, såfremt de er afgiftspligtige personer med fradragsret. I de alvorligste eksempler på disse former for momsunddragelse leveres de samme varer via et "karruselsystem" flere gange, uden at der betales moms til skattemyndighederne. Ved i disse tilfælde at udpege den person, til hvem varerne leveres, som den momspligtige person, vil fravigelsen fjerne muligheden for denne form for momsunddragelse.

Den del af fravigelsesanmodningen, der vedrører mobiltelefoner og integrerede kredsløbsanordninger, ligner meget den, der blev indrømmet Østrig, Tyskland, Italien og Det Forenede Kongerige ved Rådets gennemførelsesafgørelse 2010/710/EU af 22. november 2010. Ifølge de nederlandske skattemyndigheders informations- og undersøgelsestjeneste (Fiscale Inlichtingen- en Opsporingsdienst (FIOD)) har Nederlandene også konstateret, at den svigagtige adfærd har bevæget sig i retning af spillekonsoler, bærbare computere og tablet pc'ere, og de har anmodet om, at bemyndigelsen til en fravigelse også kommer til at omfatte disse varer. En tilstrækkelig høj tærskel på 10 000 EUR burde forhindre, at detailsektoren bliver ramt af den svigagtige adfærd.

Samtidig anerkender Nederlandene imidlertid, at individuelle fravigelser med en stadig større rækkevidde ikke kan udgøre en tilfredsstillende langsigtet reaktion på svigfænomenerne i EU. Derfor har Nederlandene accepteret, at fravigelsen kun bliver af kort varighed og bringes til afslutning samtidig med ovennævnte fravigelse, dvs. den 31. december 2013, således at det bliver muligt at udforme en anden og mere harmoniseret politik til bekæmpelse af momssvig i fremtiden.

I denne sammenhæng skal der henvises til Kommissionens forslag (KOM(2009) 511) om at ændre momsdirektivet for at give alle interesserede medlemsstater mulighed at anvende en målrettet ordning for omvendt betalingspligt i relation til bestemte varer og tjenesteydelser, der er følsomme over for svig, uden at det er nødvendigt at anmode om en fravigelse. Dette forslag blev delvist vedtaget ved Rådets direktiv 2010/23/EU af 16. marts 2010, der imidlertid begrænser sig til at tillade omvendt betalingspligt på kvoter til udledning af drivhusgas. Ved en erklæring knyttet til Rådets mødeprotokol forpligtede Rådet sig til at fortsætte drøftelserne om andre dele af forslaget.

Det er Kommissionens opfattelse, at den eneste effektive foranstaltning på EU-plan på dette område består i at vedtage det forslag i stedet for en fragmenteret tilgang baseret på individuelle fravigelser, der kan få ikke-ubetydelige konsekvenser for andre medlemsstater. Kommissionen opfordrer derfor Rådet til hurtigt at genoptage disse forhandlinger.

Sammen med forslaget om indførelse af en hurtig reaktionsmekanisme (COM(2012) 428) vil problemet med "missing trader"-svig blive tacklet på både kort og lang sigt.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Konsekvensanalyse

Forslaget til afgørelse har til formål at bekæmpe momsunddragelse og vil derfor have en positiv indvirkning på momsindtægterne.

Foranstaltningerne vil ikke desto mindre få indvirkning på handelen, for så vidt som ordningerne vil adskille sig fra dem, der finder anvendelse på almindelige vareleveringer. Dette vil indebære komplekse regnskaber for virksomheder, som ikke udelukkende handler med de varer, der er omfattet af fravigelsen. De påtænkte kontrolordninger vil endvidere pålægge den pågældende handelssektor yderligere forpligtelser. Det står derfor klart, at denne fravigelse ikke opfylder det krav om forenkling, der følger af artikel 395, men kun er omfattet af formålet om at hindre unddragelse.

3. JURIDISKE ASPEKTER AF FORSLAGET

Resumé af forslaget

Nederlandene bemyndiges til at anvende en foranstaltning, der omfatter en ordning med omvendt betalingspligt for indenlandske leverancer af bestemte varer, og som fraviger artikel 193 i momsdirektivet.

4. VIRKNINGER FOR BUDGETTET

Forslaget har ingen negative konsekvenser for EU's budget.

5. FAKULTATIVE ELEMENTER

Forslaget indeholder en udløbsklausul.

2012/0355 (NLE)

Forslag til

RÅDETS AFGØRELSE

om bemyndigelse af Kongeriget Nederlandene til at anvende en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved skrivelser indgået til Kommissionens Generalsekretariat henholdsvis den 12. juli 2012 og den 4. oktober 2012 anmodede Nederlandene om tilladelse til at indføre en særlig foranstaltning, der fraviger artikel 193 i direktiv 2006/112/EF, vedrørende personer, der er forpligtede til at betale merværdiafgift (moms).

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 17. oktober 2012 de øvrige medlemsstater om Nederlandenes anmodning. Ved brev af 19. oktober 2012 meddelte Kommissionen Nederlandene, at den rådede over alle de oplysninger, den fandt nødvendige for at kunne behandle anmodningen.

(3) I artikel 193 i direktiv 2006/112/EF fastsættes det, at det generelt påhviler den afgiftspligtige person, som leverer varerne eller ydelserne, at betale momsen til skattemyndighederne. Formålet med den af Nederlandene anmodede fravigelse er under visse omstændigheder at gøre aftagerne af bestemte varer forpligtede til at betale momsen af bestemte varer, navnlig mobiltelefoner, integrerede kredsløbsanordninger, spillekonsoler og bærbare personlige computere.

(4) Ifølge de nederlandske myndigheder gør en række forhandlere i disse sektorer sig skyldige i svig ved at sælge varerne uden at svare moms over for skattemyndighederne. Deres kunder har imidlertid ret til et afgiftsfradrag, når de er i besiddelse af en gyldig faktura. Den alvorligste form for svig af denne art består i at levere varerne flere gange som led i en karruselordning uden at svare moms. I denne kontekst har de nederlandske efterforskere bemærket en udvikling i den svigagtige adfærd fra mobiltelefoner til spillekonsoler og bærbare personlige computere. Ved i disse tilfælde at udpege den person, til hvem varerne leveres, som den momspligtige person, vil fravigelsen fjerne muligheden for denne form for momsunddragelse.

(5) For at sikre, at fravigelsen fungerer effektivt, og forhindre, at momsunddragelsen overflyttes til andre varer eller til detailleddet, vil Nederlandene indføre passende kontrol- og rapporteringsforpligtelser. Desuden burde indførelsen af en minimumstærskel mindske risikoen for, at den pågældende svig finder vej til detailhandelen.

(6) Bemyndigelsen bør kun gælde i en meget kort periode, da det stadig er uvist, hvilken indflydelse den omvendte betalingspligt kan få for momssystemernes funktionsmåde i de medlemsstater, der indfører den, eller i andre medlemsstater. Bemyndigelsens slutdato falder sammen med slutdatoen for tilsvarende fravigelser i relation til mobiltelefoner og integrerede kredsløbsanordninger for i fremtiden at gøre det muligt at udforme en mere detaljeret og harmoniseret politik til bekæmpelse af svig.

(7) Fravigelsen vil ikke få negative virkninger for Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Ved fravigelse af artikel 193 i direktiv 2006/112/EF bemyndiges Nederlandene til at udpege den afgiftspligtige person, til hvem følgende varer leveres, som den momspligtige person:

a).......... mobiltelefoner i deres egenskab af apparater, der er fremstillet eller tilpasset til anvendelse i forbindelse med et net med licens og benyttet på specifikke frekvenser, uanset om de har anden anvendelse eller ej

b).......... integrerede kredsløbsanordninger såsom mikroprocessorer og centrale databehandlingsenheder i den tilstand, de er i, inden de integreres i slutbrugerprodukter

c).......... spillekonsoler, der i kraft af deres objektive karakteristika og primære funktioner er beregnet til videospil og elektroniske spil, uanset om de også kan benytte til andet

d).......... bærbare computere og tablet pc'ere.

Fravigelsen gælder for leverancer af varer, for hvilke det afgiftspligtige beløb er lig med eller højere end 10 000 EUR.

Artikel 2

Fravigelsen i artikel 1 er betinget af, at Nederlandene indfører passende og effektive kontrol- og rapporteringsforpligtelser for afgiftspligtige personer, der leverer varer, for hvilke der gælder omvendt betalingspligt i henhold til denne afgørelse.

Artikel 3

Denne afgørelse får virkning på dagen for meddelelsen.

Denne afgørelse udløber på det tidspunkt, hvor Unionens bestemmelser om tilladelse til alle medlemsstaterne til at vedtage sådanne foranstaltninger, der fraviger artikel 193 i direktiv 2006/112/EF, træder i kraft, men dog senest den 31. december 2013.

Artikel 4

Denne afgørelse er rettet til Kongeriget Nederlandene.

Udfærdiget i Bruxelles, den

På Rådets vegne

Formand

[1] EUT L 347 af 11.12.2006, s. 1.